Ha freuzstal a raio ar strollad komunour da-heul c’hwitadenn Robert Hue e kentañ tro dilennadeg ar prezidant ? Ne raio ket, gouez da Varie-Georges Buffet. Padal ne vo ket daskoret mizoù ar c’houlzad d’ar strollad komunour, dre ma n’o deus ket votet 5 % eus an dilennerien evitañ (3,37%). Rak-se e vank 3 milion a euroioù e kef ar strollad. Dec’h en doa embannet an teñzorer broadel, Roland Jacquet, e vefe goulennet ouzh izili ar strollad komunour isskridañ d’ur sammad arc’hant a-benn azpourveziñ ar c’hef ac’hann da viz Mezheven.